
Text rozhodnutia
Súd: Krajský súd Bratislava Spisová značka: 3Co/132/2020 Identifikačné číslo súdneho spisu: 1520205533 Dátum vydania rozhodnutia: 30. 11. 2020 Meno a priezvisko sudcu, VSÚ: JUDr. Roman Bolebruch ECLI: ECLI:SK:KSBA:2020:1520205533.1 Uznesenie Krajský súd v Bratislave v senáte zloženom z predsedu senátu JUDr. Romana Bolebrucha a sudcov Mgr. Patricie Skotnickej a JUDr. Alexandry Hanusovej v spore žalobcu: A. K. F. E., B.: XX XXX XXX, G. N., R., proti žalovanej: G. G., K.. I. XX, R., o zaplatenie 151,56 eura s príslušenstvom, o späťvzatí žaloby po vydaní platobného rozkazu Okresného súdu Bratislava V zo dňa 14.10.2020, č.k. 14C/57/2020-11, takto r o z h o d o l : Odvolací súd pripúšťa späťvzatie žaloby, zrušuje platobný rozkaz Okresného súdu Bratislava V zo dňa 14.10.2020, č.k. 14C/57/2020-11, a konanie z a s t a v u j e. Žalovanej priznáva proti žalobcovi plný nárok na náhradu trov konania. o d ô v o d n e n i e : 1. Okresný súd Bratislava V vydal dňa 14.10.2020 platobný rozkaz, č.k. 14C/58/2020-11, ktorým uložil žalovanej, aby do 15 dní odo dňa jeho doručenia zaplatila žalobcovi sumu 151,56 eura spolu s úhradou poštových sadzieb spojených s vymáhaním vo výške 1,85 eura alebo aby v tej istej lehote podala vecne odôvodnený odpor na súde prvej inštancie. 2. Žalovaná súdu prvej inštancie písomným podaním zo dňa 24.10.2020 oznámila, že výzvu žalobcu na úhradu nedoplatku v sume 136,41 eura, ktorá jej bola doručená, reklamovala, nakoľko v tejto čiastke bola duplicitne účtová suma aj za adresu, na ktorej už tri roky nebýva a bola riadne odhlásená poštou. Následne jej žalobca v októbri 2020 zaslal inú výzvu znejúcu na sumu 103,93 eura, ktorú uhradila dňa 09.10.2020. 3. Žalobca po vydaní platobného rozkazu, v lehote na podanie odporu, zobral písomným podaním zo dňa 26.10.2020 žalobu v celom rozsahu späť, dôvodiac, že žalovaná preukázala, že nespĺňala podmienku na platiteľa úhrad podľa § 3 písm. a) zákona č. 340/2012 Z.z. o úhrade za služby verejnosti poskytované Rozhlasom a televíziou Slovenska. 4. Žalovaná sa k výzve odvolacieho súdu ohľadom súhlasu so späťvzatím žaloby písomne nevyjadrila. 5. Podľa § 370 ods. 1, 2 C.s.p. ak je žaloba vzatá späť po rozhodnutí súdu prvej inštancie, ale skôr, ako rozhodnutie nadobudlo právoplatnosť, odvolací súd rozhodne o pripustení späťvzatia. Súd späťvzatie žaloby nepripustí, ak s tým protistrana z vážnych dôvodov nesúhlasí. Ak späťvzatie žaloby pripustí, odvolací súd zruší rozhodnutie súdu prvej inštancie a konanie zastaví. 6. V prejednávanej veci vzal žalobca späť žalobu po rozhodnutí súdu prvej inštancie, ale skôr, ako rozhodnutie nadobudlo právoplatnosť a žalovaná proti späťvzatiu žaloby nemala žiadne námietky (§ 157 ods. 2 C.s.p.). Odvolací súd preto v zmysle ustanovenia § 370 ods. 1a 2 C.s.p. pripustil späťvzatie žaloby, zrušil platobný rozkaz súdu prvej inštancie a konanie zastavil. 7. O nároku na náhradu trov konania odvolací súd rozhodol podľa § 256 ods. 1 C.s.p. tak, že žalovanej priznal proti žalobcovi plný nárok na náhradu trov konania. Žalobca procesne zavinil zastavenie konania tým, že podal žalobu proti žalovanej a žiadal o zaplatenie úhrady za služby poskytované v zmysle zákona č. 340/2012 Z.z., hoci žalovaná nespĺňala zákonné podmienky platiteľa takej úhrady. Žalovanej tak vznikol plný nárok na náhradu trov konania proti žalobcovi. 8. Toto rozhodnutie prijal senát Krajského súdu v Bratislave pomerom hlasov 3:0. Poučenie: Proti rozhodnutiu odvolacieho súdu je prípustné dovolanie, ak to zákon pripúšťa (§ 419 C.s.p.) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 C.s.p.). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 C.s.p.). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 C.s.p.).

